Ολοκληρώθηκε η συνάντηση που είχαν στο ΥΠΕΞ ο Λίβυος στρατάρχης Χαλίφα Χαφτάρ και ο Έλληνας υπουργός Εξωτερικών Νίκος Δένδιας, η οποία κράτησε μιάμιση ώρα.

Μηνύματα για την σημερινή κατάσταση στη Λιβύη, αλλά και για την επόμενη ημέρα στη βορειοαφρικανική χώρα, αφού θα έχει επιτευχθεί η κατάπαυση του πυρός, περιελάμβαναν οι δηλώσεις του υπουργού Εξωτερικών Νίκου Δένδια, αμέσως μετά την ολοκλήρωση της συνάντησής του με τον στρατάρχη Χαφτάρ.

«Είχαμε μια μακρά συνομιλία με τον στρατάρχη Χαφτάρ για όλα τα θέματα. Την κατάσταση στη Λιβύη, την διάσκεψη στο Βερολίνο και την επόμενη μέρα στη Λιβύη και τη γύρω περιοχή. Επιθυμούμε κατάπαυση πυρός, την αποκατάσταση της ασφάλειας στη Λιβύη, απομάκρυνση των μισθοφόρων, την αναγνώριση της ακυρότητας των παράνομων μνημονίων ανάμεσα στην Τουρκία και την κυβέρνηση Σαράζ. Και ο στρατάρχης Χαφτάρ συμφώνησε σε όλες τις παραπάνω παρατηρήσεις μας», ανέφερε στην αρχή των δηλώσεών του ο κ. Δένδιας για να συνεχίσει λέγοντας:

«Του είπα ότι η Ελλάδα είναι έτοιμη να βοηθήσει στην επόμενη ημέρα στη Λιβύη. Είτε με τη συμμετοχή στις δυνάμεις εκείνες που χρειάζονται για να υπάρξει ανακωχή (διεθνής μηχανισμός επιτήρησης εκεχειρίας), είτε με την συμμετοχή ελληνικών δυνάμεων στην ευρωπαϊκή επιχείρηση επιβολής του εμπάργκο των όπλων και της απομάκρυνσης των μισθοφόρων από τη Λιβύη». Ολα αυτά, πρόσθεσε, «αποτελούν συνεισφορά στο μέλλον του λιβυκού λαού. Θέλουμε η Λιβύη να είναι μια σύγχρονη δημοκρατική χώρα στην οποία θα επιτραπεί στους κατοίκους να εκφράσουν τη θέλησή τους».

Αναφερόμενος στην απόφαση της γερμανικής κυβέρνησης να μην προσκαλέσει την Ελλάδα στη σύνοδο του Βερολίνου για τη Λιβύη, ο κ. Δένδιας κάλεσε το Βερολίνο να σεβαστεί και να επιβάλει τη σαφή θέση της ΕΕ για το Λιβυκό, όπως αυτή εκφράστηκε στα συμπεράσματα του πρόσφατου Ευρωπαϊκού Συμβουλίου. «Οπως ξέρετε», είπε, «η Ελλάδα δεν είναι μέλος της διαδικασίας του Βερολίνου, μιας διαδικασίας που ξέρουμε ότι έχει αρχίσει από το 2015 και η Ελλάδα δεν μετείχε στις συνομιλίες όλα αυτά τα χρόνια, αλλά συνεχίζουμε να πιστεύουμε ότι οι παρούσες συνθήκες θα οδηγούσαν στο να θεωρηθεί από την οικοδέσποινα [Γερμανία] η συμμετοχή μας σαν κάτι θετικό».

«Εφόσον εμείς δεν θα είμαστε εκεί, περιμένουμε από τη Γερμανία να αποτελέσει τον θεματοφύλακα της ευρωπαϊκής θέσης για τα θέματα της Λιβύης. Και η ευρωπαϊκή θέση είναι σαφής και εκφράστηκε από το τελευταίο Ευρωπαϊκό Συμβούλιο. Η κοινή μας ευρωπαϊκή θέση αναγνωρίζει την ακυρότητα και την ανυπαρξία των μνημονίων που υπεγράφησαν από την κυβέρνηση Σαράζ και την Τουρκία», υπογράμμισε ο υπουργός Εξωτερικών οπότε, είπε, «περιμένουμε ως Ευρωπαίοι από τη Γερμανία να επιβάλει και να εκφράσει αυτή τη θέση, το ίδιο και από τις άλλες χώρες της ΕΕ που συμμετέχουν».

Διευκρινίσεις για την «αποστολή δυνάμεων»

Διευκρινίσεις για τη φράση ότι η Ελλάδα είναι έτοιμη να βοηθήσει την επόμενη ημέρα στη Λιβύη, με την αποστολή ελληνικών δυνάμεων, έδωσε το υπουργείο Εξωτερικών, καθώς προκλήθηκαν πολλές συζητήσεις.

Διευκρίνηση ΥΠΕΞ: Η φράση «η Ελλάδα είναι έτοιμη να βοηθήσει την επόμενη μέρα στη Λιβύη, είτε με τη συμμετοχή στις δυνάμεις εκείνες οι οποίες χρειάζονται για να υπάρξει η ανακωχή», αφορά αποκλειστικά σε παρατηρητές στο πλαίσιο ενός ενδεχόμενου διεθνή μηχανισμού επιτήρησης εκεχειρίας.

Νυχτερινός επισκέπτης

Ο... νυχτερινός επισκέπτης Χαλίφα Χαφτάρ έφθασε χθες βράδυ στην Αθήνα αιφνιδιαστικά και κάτω από άκρα μυστικότητα, για λόγους ασφαλείας. Αμέσως κατευθύνθηκε στο ξενοδοχείο του, όπου τον επισκέφθηκε ο Νίκος Δένδιας για μια πρώτη συνάντηση.

Σήμερα ο Χαλίφα Χαφτάρ και ο Νίκος Δένδιας έχουν εκτενέστερη συνάντηση, ενώ ο Λίβυος στρατάρχης θα συναντηθεί και με τον πρωθυπουργό στις 13:30. Η συνάντηση θα γίνει στο γραφείο του Κυριάκου Μητσοτάκη στη Βουλή, διότι η επίσκεψη του Χαφτάρ δεν είναι επίσημη καθώς δεν είναι αναγνωρισμένη η εξουσία του. Ο Χαλίφα Χαφτάρ θα έχει επίσης συναντήσεις με τον υπουργό Αμυνας Νίκο Παναγιωτόπουλο και τον σύμβουλο Εθνικής Ασφαλείας Αλέξανδρο Διακόπουλο.

Σήμα ότι η Ελλάδα είναι παρούσα στις εξελίξεις, παρά το ότι θα απουσιάζει από το τραπέζι των συζητήσεων στο Βερολίνο για τη λιβυκή κρίση, επιχειρεί να εκπέμψει η Αθήνα με τις σημερινές συναντήσεις της ελληνικής κυβέρνησης με τον Λίβυο στρατάρχη Χαλίφα Χάφταρ.

Διπλωματική αντεπίθεση της Αθήνας με την επίσκεψη Χαφτάρ

Η επίσκεψη Χαφτάρ στην ελληνική πρωτεύουσα θεωρείται, πράγματι, διπλωματική ρελάνς της Αθήνας, καθώς γίνεται μόλις τρεις ημέρες πριν από τη Διάσκεψη του Βερολίνου, στην οποία θα κριθεί η τύχη της Λιβύης και από την οποία αποκλείστηκε η Ελλάδα. Η Αθήνα με αυτή την κίνηση στέλνει το μήνυμα ότι δεν είναι απλά θιγόμενη από το μνημόνιο Τουρκίας-Λιβύης αλλά και ότι είναι «παίκτης» της περιοχής, που ασκεί επιρροή. Να σημειωθεί ότι ο στρατάρχης Χαφτάρ είχε εκφράσει ρητά την αντίθεσή του για τον αποκλεισμό της Ελλάδας από τη Διάσκεψη του Βερολίνου.

Ο Νίκος Δένδιας υποδέχεται τον Χαλιφά Χαφτάρ στο ΥΠΕΞ / Φωτογραφία: EUROKINISSI/ΣΤΕΛΙΟΣ ΜΙΣΙΝΑΣ

Περίπου την ίδια ώρα που ο Χαφτάρ έφθανε στην Αθήνα, ο Κυριάκος Μητσοτάκης μέσω τηλεοπτικής συνέντευξης έστελνε το μήνυμα στην ΕΕ ότι η Ελλάδα θα ασκήσει βέτο σε οποιαδήποτε συμφωνία για τη Λιβύη αν δεν περιλαμβάνεται η ακύρωση του μνημονίου Τουρκίας-Λιβύης. Μάλιστα, ανέφερε ότι το βέτο θα ασκηθεί σε όλα τα ευρωπαϊκά φόρα, σε επίπεδο ΥΠΕΞ και στη Σύνοδο Κορυφής. Ο κ. Μητσοτάκης πρόσθεσε ακόμα πως έχει στείλει επιστολές στην ΕΕ, έχει μιλήσει τηλεφωνικά με την Άνγκελα Μέρκελ και θα ξαναμιλήσει σήμερα μαζί της.

Χαφτάρ-Δένδιας στο ελληνικό ΥΠΕΞ/Φωτογραφία ΥΠΕΞ

Λίγο πριν ξεκινήσουν οι συνομιλίες ανάμεσα σε Χαλίφα Χαφτάρ και Νίκο Δένδια / EUROKINISSI/ΣΤΕΛΙΟΣ ΜΙΣΙΝΑΣ

Δρακόντεια μέτρα ασφαλείας για τον Χαφτάρ

Τα μέτρα ασφαλείας γύρω από το ξενοδοχείο όπου διαμένει ο Χαφτάρ και στην πλατεία Συνάγματος είναι δρακόντεια. Γι' αυτό άλλωστε επελέγη και το King George, καθώς είναι ένα ξενοδοχείο με ελεγχόμενη πρόσβαση και διαθέτει μηχανήματα ελέγχου.

Ποιοι θα συμμετάσχουν στη Διάσκεψη του Βερολίνου για τη Λιβύη

Σύμφωνα με την ανακοίνωση της Άνγκελα Μέρκελ, στη Διάσκεψη έχουν προσκληθεί οι ΗΠΑ, η Ρωσία, η Βρετανία, η Γαλλία, η Κίνα, τα Ηνωμένα Αραβικά Εμιράτα, η Τουρκία, η Δημοκρατία του Κονγκό, η Ιταλία, η Αίγυπτος, η Αλγερία και τα Ηνωμένα Έθνη, η Ευρωπαϊκή Ένωση, η Αφρικανική Ένωση και ο Αραβικός Σύνδεσμος.

Πρωταρχικός στόχος της γερμανικής πρωτοβουλίας είναι, σύμφωνα με δημοσίευμα της DW, η Διάσκεψη την Κυριακή να συμφωνήσει στην έναρξη μιας διαδικασίας η οποία θα καταλήξει στην αποκατάσταση της ειρήνης στη Λιβύη.

Οι στόχοι της Γερμανίας από τη Διάσκεψη για τη Λιβύη

Δεδομένου ότι η Λιβύη είναι πλέον το σημαντικότερο σημείο αναχώρησης προσφύγων προς την Ευρώπη, η συνέχιση του εμφυλίου πολέμου θα οδηγούσε, σύμφωνα με τη γερμανική θεώρηση, στην αύξηση των ροών. Επιπλέον, θα ενίσχυε ακόμη περισσότερο την παρουσία τρομοκρατικών ισλαμιστικών οργανώσεων, που ήδη δραστηριοποιούνται στη Λιβύη.

Σύμφωνα με τον Γερμανό υπουργό Εξωτερικών Χάικο Μάας, όλες οι συμμετέχουσες πλευρές στη Διάσκεψη για τη Λιβύη έχουν ήδη συμφωνήσει στο ψήφισμα τριών σημείων για την τήρηση του εμπάργκο όπλων που έχουν κηρύξει τα Ηνωμένα Έθνη.



